J. Počiatek, minister financií SR: (2009-06-18):
Návrh zákona je obdobou záchranných balíčkov, ktoré sú prijímané v iných štátoch v Európe, ako je napríklad Nemecko, Dánsko, Švédsko, Slovinsko, Holandsko, Taliansko, Grécko, Veľká Británia a iné, približne do októbra 2008. Na rozdiel od niektorých z uvedených krajín u nás sa zákon navrhuje prijať ako preventívne opatrenie. Nie je teda reakciou na aktuálnu finančnú situáciu slovenských bánk. Vytvára však veľmi dôležitý rámec postupu v prípade, ak by v budúcnosti v dôsledku prehlbovania globálnej finančnej krízy došlo k zhoršeniu hospodárenia niektorej z bánk alebo k znižovaniu ochoty poskytovať úvery podnikom v reálnej ekonomike. Návrhom zákona sa zabezpečuje najmä zvýšenie pripravenosti ministerstva financií, vlády a Národnej banky Slovenska na riešenie krízovej situácie v bankovom sektore. Zákon presne pomenúva úlohy uvedených orgánov pri riešení krízovej situácie, stanovuje prísne lehoty na ich postup. Ďalej prináša zvýšenie právnej istoty bánk a transparentnosti podmienok poskytovania pomoci. Zákon podrobne určuje postup banky na predloženie žiadosti o pomoc. Obsahuje podmienky, za ktorých pomoc môže byť poskytnutá, vrátane kritérií na výpočet odplaty za poskytnutie takejto pomoci. Ďalej prináša minimalizáciu právnych prekážok rýchleho postupu riešenia krízovej situácie. Zákon je schémou štátnej pomoci, ktorá bude notifikovaná v Európskej komisii, čo zabezpečí, že individuálna pomoc, ktorá sa prípadne bude musieť banke poskytnúť, už nebude podliehať schváleniu Európskej komisie. Nástroje pomoci štátu banke sú podľa návrhu tohto zákona nasledujúce: poskytnutie osobitej záruky najdlhšie na obdobie troch rokov za dlhopisy vydané bankou so splatnosťou 3 mesiace až 3 roky a osobité záruky za úver poskytnutý banke so splatnosťou najmenej 3 mesiace, ale najviac 1 rok. Ďalšia alternatíva je poskytnutie návratnej a dočasnej kapitálovej injekcie vo forme peňažného vkladu do zákonného imania banky. Oba tieto nástroje sa v návrhu zákona nazývajú ako stabilizačná pomoc. Pomoc sa bude poskytovať výlučne na základe žiadosti banky. Do procesu schvaľovania žiadostí a dojednávania podmienok poskytnutia pomoci bude zapojené ministerstvo financií, národná banka a v konečnom dôsledku aj vláda Slovenskej republiky. Úlohou ministerstva financií bude prijať žiadosť, skontrolovať jej obsah po formálnej stránke a požiadať Národnú banku Slovenska o stanovisko k jej opodstatnenosti vzhľadom na finančnú situáciu banky, ktorá o takúto pomoc požiada. Národná banka Slovenska vo svojom stanovisku zhrnie výsledky finančnej analýzy banky, vyjadrí sa k návrhu podmienok poskytnutia pomoci, navrhne výšku odplaty, ktorú bude banka musieť štátu priebežne platiť a uvedie, či odporúča, aby pomoc bola poskytnutá. Ak národná banka odporučí pomoc poskytnúť, ministerstvo financií predloží vláde Slovenskej republiky návrh na poskytnutie pomoci. V opačnom prípade ministerstvo žiadosť banky zamietne. Vláda Slovenskej republiky schvaľuje návrh na poskytnutie pomoci predložený ministerstvom financií. Ak návrh nebude schválený, ministerstvo pomoc neposkytne. Pomoc sa poskytuje na základe zmluvy, ktorú uzatvorí ministerstvo financií a banka, ktorá o poskytnutie pomoci požiadala. V súvislosti s poskytnutím stabilizačnej pomoci banka bude musieť zaplatiť odplatu vo forme poplatku v prípade osobitej záruky, resp. úroku v prípade kapitálovej injekcie. Postup stanovenia výšky tejto odplaty vychádza z odporúčaní Európskej centrálnej banky a bude konkretizovaný vo všeobecne záväznom právnom predpise, ktorý vydá ministerstvo financií po dohode s Národnou bankou Slovenska. Ďalej bude musieť banka dodržať stabilizačný plán, v ktorom presne uvedie, akým spôsobom pomoc použije. Ďalej bude musieť zabezpečiť, že pomoc nezneužije. Ide napríklad o zákaz vyplácania dividend, zníženie odmeňovania členov orgánov banky. Ďalej sa bude musieť zaviazať, že pomoc vráti, ak pôjde o pomoc vo forme kapitálovej injekcie. Banka bude k vráteniu pomoci motivovaná aj tým, že po uplynutí niekoľkých rokov od poskytnutia pomoci objem prostriedkov, ktorý bude musieť vrátiť, bude postupne narastať formou úročenia. Kontrolu dodržiavania podmienok poskytnutia pomoci bude vykonávať ministerstvo financií, ktoré v prípade ich nedodržania bude môcť uložiť aj povinnosť vrátiť poskytnutú pomoc, ako aj zaplatiť sankcie. Vzhľadom na to, že sa pomoc poskytuje na dobrovoľnej báze, štát nemôže z vlastného podnetu „násilím“ vstúpiť do banky a na základe žiadosti banky a za odplatu, pričom banka bude musieť prijať pomerne vážne obmedzenia – zákaz výplaty dividend, zníženie mzdy a zákaz vyplácania odmien manažmentu banky –, dá sa predpokladať, že banky budú o pomoc žiadať až vtedy, keď sa ocitnú skutočne v situácii, kedy nebudú schopné nijakým iným spôsobom túto situáciu vyriešiť. Ďakujem za slovo, skončil som.